b"\n_START_ARTICLE_\nAngelski grad, Rim\n_START_PARAGRAPH_\nAngelski grad (izvirno italijansko Castel Sant'Angelo) je trdnjava v Rimu._NEWLINE_Zgraditi ga je dal rimski cesar Hadrijan kot mavzolej zase in za svojo dru\xc5\xbeino. Pozneje je bil v rabi kot zapor oziroma trdnjava, danes pa je muzej._NEWLINE_Mavzolej je bil zgrajen med letoma 135 in 139. Ime je dobil po kipu angela na vrhu stavbe. Hadrijanov pepel so spravili v stavbi po njegovi smrti leta 138, skupaj s pepelom njegove \xc5\xbeene Sabine in posvojenca Lucija Elija. Pozneje so mavzolej uporabljali za posmrtno po\xc4\x8divali\xc5\xa1\xc4\x8de tudi drugih cesarjev, vse do leta 217. Shranjene vaze s pepelom so bile uni\xc4\x8dene leta 410, ko so Vizigoti oplenili Rim._NEWLINE_Leta 401 je bil mavzolej spremenjen v trdnjavo, nato pa so jo pape\xc5\xbei od 14. stoletja uporabljali kot grad v primeru napada na Rim. Vatikan je grad uporabljal tudi kot zapor (npr. Giordano Bruno je bil tu zaprt \xc5\xa1est let)._NEWLINE_Angelski grad je med drugim kraj dogajanja zgodbe, opisane v drami Victoriena Sardouja z naslovom La Tosca (1887), po kateri je nastal libreto (avtorja Luigi Illica in Giuseppe Giacosa) znamenite istoimenske opere (1899) italijanskega skladatelja Giacoma Puccinija"